JY LEES NOU Gateway to Space: Die Uitstalling word verskeep!
Ná 'n suksesvolle uitstalling met 'n rekordgetal bywoning in Boedapest, Hongarye – waar dit twee maande uitgestal is – word Gateway to Space: Die Uitstalling na Suid-Afrika verskeep.
"Ons kan skaars wag om hierdie merkwaardige internasionale uitstalling in die Sandton-konferensiesentrum aan te bied," sê Minette Ferreira, woordvoerder van Media24.
"Ons gaan binne twee maande die deure oopmaak sodat dromers en geesdriftiges van 1 Junie tot 31 Julie kan ervaar hoe dit is om in die ruimte te wees. Tot dusver het bykans 'n miljoen mense na die uitstalling in Europa gestroom en nou is dit Suid-Afrika se beurt."
Die ongelooflike belangstelling in Boedapest het gesorg vir 'n nuwe rekord en het so die getal besoekers in Praag, Tsjeggië, verlede jaar oortref, sê Mike Flachbart, van die Amerikaanse ruimte-en-vuurpylsentrum, wat die uitstalling reël.
Die organiseerders het die besoektye verleng om in die groot vraag te voldoen; aan die einde van die uitstalling is die sluitingstyd tot ná middernag uitgestel.
Die grootste deel van die uitstalling is die 15 m hoë lewensgroot replika van die Mir-ruimtestasie se kernmodule. Dié module was die primêre leefruimte vir die bemanning. Binne-in sal jy kontroles vir omgewingstelsels, die stasie se hoofenjins en die hoogtebeheerstelsels sien.
Een van Mir se talle rekords sluit in die langste menslike ruimtevlug onderneem deur Waleri Poljakof, wat van Januarie 1994 tot Maart 1995 437 dae agtereenvolgens in die ruimte deurgebring het.
Minette sê besoekers sal die geleentheid kry om daarin te loop en die knoppies en kontroles te sien van hierdie replika, wat 20 000 kg weeg.
Nog 'n hoogtepunt is 'n oorspronklike Sowjet-Sokol-ruimtepak wat in 'n lugbeheerde omhulsel na Suid-Afrika gevlieg word. Ruimtevaarders van die Russiese Sojoes-ruimtetuig gebruik dié pak.
Kyk: Dié foto van Suid-Afrika vanuit die ruimte sal jou asem wegslaan
Dit is die eerste keer in 1973 gebruik en word vandag nog op alle lanserings na die Internasionale Ruimtestasie gedra. Die pak, wat sowat 10 kg weeg, is nie vir gebruik buite die kapsule in die ruimte nie, maar beskerm die bemanning teen onverwagte dekompressie wat gebeur het toe die Sojoes 11 uit die Saljoet 1-ruimtestasie vertrek het.
Spesifieke tydgleuwe sal in werking wees vir besoekers om deur die uitstalling te stap (om tou te beperk) en 'n reis deur die ruimte te ervaar, sowel as om 'n paar ekstra interaktiewe sessies te geniet. Kaartjies is beperk; bespreek dus vroegtydig om teleurstelling te voorkom.
Gesinskaartjie: R520 vir 'n gesin van vier
Skoolpakkette is ook beskikbaar en sluit 'n gratis kaartjie vir 'n volwassene in vir elke bespreking van 20 skoolkinders. Stuur 'n e-pos na space@megatrav.co.za vir nog inligting of om te bespreek.